b'\n_START_ARTICLE_\nHinduisme\n_START_PARAGRAPH_\nHinduisme ialah satu agama atau falsafah yang berasal dari benua India dan kawasan sekeliling yang berhampiran. Agama ini adalah agama tertua yang diketahui di dunia. Kitab utama agama ini ialah Veda yang dibahagikan kepada empat kitab utama iaitu Rig Veda, Yajur Veda, Sama Veda dan Atharva Veda. _NEWLINE_Dalam zaman silam, Hinduisme dikenali sebagai \xc4\x80rya Dharma dan orang-orang yang menganuti agama ini dikenali sebagai \xc4\x80ryan. Pendudukan asal mereka ialah di wilayah Punjab. Tidak ada suatu pendapat yang muktamad tentang asal-usul orang Aryan. Golongan cendikiawan dan sejarahwan masih mempertikaikan dan mengemukakan teori-teori yang bercanggah. Sesetengah pendapat mengatakan bahawa orang Aryan berasal dari kawasan Artik, sesetengah mengatakan Asia Tengah, dan segelintir mengatakan Mediterranean dan sebagainya. Swami Vivekananda sebaliknya menegaskan bahawa orang Aryan berasal dari benua India dan bukannya satu bangsa pendatang dari luar India. Walau bagaimanapun, dari Punjab, orang Aryan tersebar ke seluruh India Utara, sehingga kawasan yang mereka menduduki dikenali sebagai \xc4\x80ry\xc4\x81varta. Mereka kemudiannya, merentasi banjaran Vindhya dan bersebar ke seluruh India Selatan. Agastya Muni dianggap sebagai orang yang telah membawa bangsa \xc4\x80ryan ke Selatan._NEWLINE_Istilah Hinduisme merangkumi pelbagai aliran fikiran dan falsafah, serta upacara-upacara amal yang amat berbeza. Sebahagian besar penganut Hindu bersembahyang kepada pelbagai dewa-dewi, dan menganggap dewa-dewi ini sebagai penjelmaan-penjelmaan untuk satu Roh Agung (Brahman), sedangkan banyak penganut lain menumpukan kepada satu konsep mufrad untuk Brahman (Tuhan), umpamanya Vaishnavisme, Saivisme dan Saktisme._NEWLINE_Hinduisme ialah agama yang ketiga terbesar di dunia, dengan lebih kurang 900 juta penganut (angka 2005). Kira-kira 890 juta daripada bilangan itu tinggal di India. Agama Hindu merupakan agama utama di benua India meskipun India dianggap sebagai sebuah negara sekular. Agama Hindu menjadi agama rasmi negara Nepal. Dengan peredaran masa, dua cabang utama tumbuh daripada agama Hindu, iaitu agama Buddha dan agama Jain. Pengaruh agama Hindu dan agama Buddha telah tersebar ke negara Sri Lanka, Burma, Tibet, China, Cambodia, Jepun, Korea dan lain-lain negara Asia lain seperti Malaysia dan kepulauan Indonesia. Malah, pengaruh kebudayaan dan tamadun India juga telah dikenalpasti di Mexico. Apa yang menarik tentang perkembangan agama Hindu ialah agama ini tidak pernah disebarkan dengan penaklukan, penjajahan, peperangan atau sebarang bentuk keganasan. Keamanan, kasih sayang, simpati, kemanusiaan, dan kebajikan merupakan daya tarikan agama Hindu. Ke mana sahaja orang Hindu pergi, mereka telah memperkayakan dan meningkatkan kebudayaan dan tamadun tempatan secara semulajadi tanpa sebarang paksaan. Maka, tidak ada keraguan bahawa India dan agama Hindu merupakan ibu ketamadunan di Timur. Malah, kini telah terbukti bahawa idea-idea Hindu juga telah mempengaruhi Greek purba, pusat kelahiran tamadun Barat.\n_START_SECTION_\nEtimologi\n_START_PARAGRAPH_\nOrang Aryan menyebut agama mereka sebagai Arya Dharma - agama orang Aryan. Mereka langsung tidak mengenal perkataan \'Hindu\'. Perkataan Dharma dalam konteks ini bermaksud agama atau tugas-tugas agama. Orang Aryan juga memanggil agama mereka sebagai Manava Dharma yang bermaksud \'Agama untuk Manusia\' iaitu agama ini bukan sahaja untuk orang Aryan tetapi untuk seluruh umat manusia. Satu lagi nama untuk agama ini ialah Sanatana Dharma - Agama yang Abadi, yakni agama mereka berasaskan kepada kebenaran abadi. _NEWLINE_Salah sebuah negara yang berdekatan dengan India purba ialah Persia. Sungai Indus (Sindhu dalam bahasa Sanskrit) menjadi sempadan antara Persia dan Aryavarta (nama India purba). Orang Persia menyebut huruf \'S\' sebagai \'H\', maka Sindhu menjadi Hindhu. Demikian, agama penduduk India menjadi agama Hindu.   _NEWLINE_Perkataan Hindu \'Dharma\' mempunyai maksud yang mendalam dan lebih luas berbanding perkataan \'agama\'. Dharma berasal dari akar Sanskrit \'dhri\' (untuk berpegang). Maka, Dharma bermaksud apa yang dipegang oleh sesuatu kehidupan. Semua benda dalam alam semesta ini mempunyai Dharmanya sendiri kerana kewujudan semua perkara atau benda bergantung kepada sesuatu yang lain. Terhadap apakah kewujudan sesuatu benda bergantung? Sifat semulajadi sesuatu benda menentukan kewujudan benda itu iaitu tanpanya benda itu tidak boleh wujud. Misalnya, kuasa pembakaran adalah dharma api; sifat tidak boleh bergerak adalah dharma benda bukan hidup. Manusia juga mempunyai sifat semulajadinya, yang membezakan manusia dengan semua benda hidup lain. Sifat semulajadi itulah yang menjadi Dharma manusia dan ini dikenali sebagai m\xc4\x81nava Dharma.\n_START_SECTION_\nPengasas\n_START_PARAGRAPH_\nSalah satu ciri unik agama Hindu ialah ia tidak mempunyai pengasas. Ini mungkin berbunyi pelik kerana golongan Rishi yang menemui kebenaran abadi berfikir bahawa kebenaran yang mereka temui telah sedia wujud. Sama seperti hukum graviti yang telah wujud sebelum Newton menemuinya, Kebenaran telah sedia wujud. Seperti Newton menemui hukum graviti, golongan Rishi menemui Hukum Alam dan Tuhan. Swami Vivekananda menerangkan ini dalam Ucapan-Ucapan Chicago seperti ini:    _NEWLINE_"Orang Hindu telah menerima agama mereka melalui wahyu Veda. Mereka menyatakan bahawa Veda tidak mempunyai permulaan dan penghabisan. Bahawa sebuah kitab tidak mempunyai permulaan dan penghabisan, mungkin kedengaran pelik. Namun, Veda bukan sebuah kitab. Veda ialah kumpulan khazanah hukum rohani yang ditemui oleh pelbagai orang pada masa berlainan. Hukum graviti telah wujud sebelum manusia menemuinya, dan ia akan terus wujud meskipun semua orang melupakannya. Hukum dunia kerohanian juga sama seperti ini. Perhubungan moral, etika dan rohani antara jiwa dengan jiwa, antara roh individu dan Roh Agung (Tuhan) telah wujud sebelum penemuannya dan ia akan kekal walaupun kita melupakannya..." _NEWLINE_Golongan Rishi juga menyedari bahawa Kebenaran Abadi berasal daripada Tuhan, iaitu Sumber yang mencipta segala-galanya. Oleh kerana Kebenaran Abadi atau Veda berasal daripada Tuhan, ia bersifat apauruseya - bukan buatan manusia.   _NEWLINE_Tanpa seorang pengasas, agama Hindu mempunyai satu kelebihan berbanding agama-agama lain. Sekiranya ia mempunyai seorang pengasas yang spesifik, sudah pasti ianya sukar untuk agama Hindu melalui suatu evolusi yang telah dialaminya sejak beribu-ribu tahun. Pelbagai wali dan  Avatara atau Jelmaan Tuhan telah datang pada zaman-zaman berlainan, memainkan peranan masing-masing, dan memperkayakan agama Hindu dengan ajaran mereka. Mereka menjadikan agama ini relevan untuk zaman dan manusia yang berlainan dengan memberikan interpretasi baru kepada teks-teks agama purba. Dengan pengalaman mereka sendiri, mereka juga telah mengesahkan kebenaran dalam kitab-kitab suci.     _NEWLINE_Selain itu, berbanding agama-agama lain yang mempunyai pengasas, agama Hindu tidak disekat dengan dogma atau hukum-hukum kuno yang tidak lagi relevan untuk sesuatu zaman. Agama Hindu dapat menyesuaikan dirinya dengan pelbagai tempat, dan zaman kerana daripada zaman ke zaman, golongan wali dan Jelmaan Tuhan yang datang untuk tujuan mengembalikan, memperbaharui dan menghidupkan semula Dharma.\n_START_SECTION_\nKitab-kitab Suci\n_START_PARAGRAPH_\n(Artikel utama\xc2\xa0: Veda)\n_START_SECTION_\nSm\xe1\xb9\x9biti\n_START_PARAGRAPH_\nSemua kitab-kitab suci Hindu, kecuali Darsana dan Tantra, boleh dikelaskan kepada dua kategori: Veda atau Sruti dan Smriti. Ayat-ayat_NEWLINE_suci Veda adalah otoriti yang mutlak. \xc2\xa0Smriti_NEWLINE_pula ialah otoriti sekunder. Semua sastera agama seperti dharmas\xc5\xabtras, Purana, Itih\xc4\x81sa (epik), Tantra and \xc4\x80gama jatuh di bawah kategori Smriti. Semua kitab-kitab sekunder ini mendapat otoritinya daripada Veda. Oleh itu, selagi sumber sekunder ini tidak bercanggah dengan Veda, ia diterima sebagai otoriti yang sah.  _NEWLINE_Smriti juga mempunyai maksud teknikal. Ia bermaksud buku_NEWLINE_undang-undang atau manual rukun kehidupan untuk orang Hindu. Antara buku_NEWLINE_undang-undang purba ini, buku Manu adalah yang paling popular. Yajnavalkya,_NEWLINE_Baudhayana, Apastambha, Vashishtha dan Gautama ialah para penggubal_NEWLINE_undang-undang zaman purba. Raghunandana ialah penggubal undang-undang Hindu_NEWLINE_moden.\n_START_SECTION_\nPur\xc4\x81\xe1\xb9\x87a\n_START_PARAGRAPH_\nMaksud-maksud mendalam kitab-kitab suci adalah agar sukar_NEWLINE_difahami. Tanpa dharana shakti yang diperolehi dengan amalan Brahmacharya,_NEWLINE_manusia biasa tidak boleh memahami maksud tersembunyi Veda atau Upanishad. Oleh_NEWLINE_itu, golongan Rishi menghasilkan sejenis sastera khas yang dikenali sebagai Pur\xc4\x81\xe1\xb9\x87a._NEWLINE_Matlamat utama Pur\xc4\x81\xe1\xb9\x87a ialah untuk memberikan ajaran Veda dalam gaya yang_NEWLINE_popular, menarik dan mudah difahami oleh manusia biasa. Pur\xc4\x81\xe1\xb9\x87a wujud dalam_NEWLINE_bentuk cerita dan perumpamaan. Terdapat lapan belas Pur\xc4\x81\xe1\xb9\x87a, antara yang popular_NEWLINE_ialah Vishnu Pur\xc4\x81\xe1\xb9\x87a, Bhagavata Pur\xc4\x81\xe1\xb9\x87a, Skanda Pur\xc4\x81\xe1\xb9\x87a, Vayu Pur\xc4\x81\xe1\xb9\x87a, Padma Pur\xc4\x81\xe1\xb9\x87a, Markandeya Pur\xc4\x81\xe1\xb9\x87a dan Agni Pur\xc4\x81\xe1\xb9\x87a. Sebahagian Markandeya Pur\xc4\x81\xe1\xb9\x87a amat popular dalam kalangan masyarakat Hindu sebagai Devi Mahatmyam atau Chandi.  _NEWLINE_Secara amnya, perkataan \'Pur\xc4\x81\xe1\xb9\x87a\' diperolehi dengan dua cara: pur\xc4\x81a bhavam (\'naratif zaman silam\') dan pur\xc4\x81 api navam (\'sesuatu yang masih baru dalam zaman silam\'). Maka, purana boleh bermaksud sesuatu kisah zaman silam, tetapi masih relevan pada semua zaman.\n_START_SECTION_\nCiri-ciri umum Pur\xc4\x81\xe1\xb9\x87a\n_START_PARAGRAPH_\nSebuah Pur\xc4\x81\xe1\xb9\x87a dikatakan mengandungi lima ciri-ciri yang menjelaskan: sarga (ciptaan), pratisarga (ciptaan pertengahan), vam\xc5\x9ba (dinasti dewa-dewa dan raja-raja), manvantara (empat belas Manu dan zaman-zaman mereka), vam\xc5\x9b\xc4\x81nucarita (genealogi raja-raja dinasti solar dan lunar). Kadang-kadang beberapa ciri lain ditambah seperti rak\xe1\xb9\xa3\xc4\x81 (fungsi perlindungan alam semesta oleh Tuhan), sa\xe1\xb9\x81sth\xc4\x81 (pralaya atau pemusnahan alam semesta), hetu (sebab ciptaan , iaitu jiwa dan karma), v\xe1\xb9\x9btti (penyaraan kehidupan), ap\xc4\x81\xc5\x9braya (perlindungan atau Brahman). Kecuali Vishnu Pur\xc4\x81\xe1\xb9\x87a, ke semua ciri-ciri ini tidak dibincangkan oleh Pur\xc4\x81\xe1\xb9\x87a-Pur\xc4\x81\xe1\xb9\x87a lain. _NEWLINE_Selain lima ciri-ciri umum ini, terdapat beberapa perkara lain yang dibincangkan seperti \xc5\x9br\xc4\x81ddha (upacara kematian), kewajiban setiap var\xe1\xb9\x87a and \xc4\x81\xc5\x9brama, t\xc4\xabrtha (tempat-tempat suci), dan penyembahan imej-imej Tuhan. Beberapa buah Pur\xc4\x81\xe1\xb9\x87a juga memainkan peranan dalam penyebaran mazhab-mazhab tertentu misalnya, \xc5\x9aaivisme atau Vai\xe1\xb9\xa3\xe1\xb9\x87avisme. Informasi-informasi dalam pelbagai bidang sekular seperti Ayurveda, arkitektual, perancangan bandar, ilmu ramalan, juga dimuatkan dalam sesuatu Pur\xc4\x81\xe1\xb9\x87a.\n_START_SECTION_\nItihasa atau Epik - Ramayana dan Mahabharata\n_START_PARAGRAPH_\nRamayana dikarang oleh Valmiki dan Mahabharata pula ialah_NEWLINE_karya Vyasa. Kedua-dua epik ini juga dikenali sebagai Itihasa dan ia mengandungi falsafah dan ajaran agama disamping cerita-cerita purba. Bhagavad Gita, kitab suci utama Hindu terkandung dalam Mahabharata. Kedua-dua epik ini juga mempunyai watak-watak_NEWLINE_utama yang mulia yang dianggap sebagai idola bagi orang Hindu.  _NEWLINE_Menurut definisi yang diberikan dalam bahasa Sanskrit, sebuah itihasa mesti mengandungi topik-topik yang merangkumi empat puru\xe1\xb9\xa3\xc4\x81rtha iaitu dharma, artha, k\xc4\x81ma dan mok\xe1\xb9\xa3a. Secara amnya, topik-topik ini dibincangkan melalui cerita-cerita yang berlaku pada zaman silam.  _NEWLINE_Perkataan \'itihasa\' dan \'pura\xe1\xb9\x87a\' telah digunakan dalam sastera Veda (vide Atharva Veda 15.6.4; Satapatha Brahmana 13.4.3.12; Brhadaranyaka Upanishad 2.4.10).\n_START_SECTION_\nBhagavad G\xc4\xabta\n_START_PARAGRAPH_\nKitab suci utama agama Hindu iaitu Bhagavad G\xc4\xabta ialah_NEWLINE_sebahagian epik Mah\xc4\x81bh\xc4\x81rata. Ia mengandungi dialog-dialog antara Sri Krishna,_NEWLINE_Jelmaan Tuhan dan putera Arjuna. Bagi menjawab soalan-soalan dan keraguan_NEWLINE_Arjuna, Sri Krishna memberi ajaran rohani yang hebat. Ajaran ini merupakan_NEWLINE_khazanah agama Hindu. Bhagavad G\xc4\xabta mengandungi kebanyakan ajaran utama_NEWLINE_Upanishad. Maka, Bhagavad Gita juga disanjung tinggi seperti Upanishad.\n_START_SECTION_\n\xc4\x80gama dan Nigama\n_START_PARAGRAPH_\nDi samping ajaran dan falsafah Veda, agama Hindu juga_NEWLINE_mempunyai satu set ajaran yang sejajar, dikenali sebagai Tantra. Dalam disiplin_NEWLINE_Tantra, Tuhan dilihat sebagai kedua-dua principal Lelaki dan prinsipal_NEWLINE_Perempuan atau Shiva dan Shakti. Sastera Tantra juga menggariskan segala aspek penyembahan Shakti atau tenaga Tuhan dalam rupa Ibu Yang Suci. Kebanyakan sastera Tantra berada dalam bentuk dialog di antara Dewa Siva dan Dewi Parvati (Shakti), di mana dalam beberapa Shiva menjadi guru dan Parvati pelajarnya dan dalam sastera lain Parvati menjadi guru dan Shiva pula pelajarnya. Sastera Tantra yang diajar oleh Shiva dikenali sebagai \xc4\x80gama dan sastera yang diajar oleh Shakti dikenali sebagai Nigama. Terdapat enam puluh empat sastera Tantra yang popular, antaranya ialah: Mah\xc4\x81nirv\xc4\x81na, Kul\xc4\x81rnava, Kulas\xc4\x81ra, Prapanchas\xc4\x81ra, Tantrar\xc4\x81ja, Rudra Y\xc4\x81mala, Brahma Y\xc4\x81mala, Vishnu Y\xc4\x81mala dan Todala Tantra. _NEWLINE_Sastera yang unik dan amat teknikal ini juga mengandungi garis panduan untuk pembinaan kuil dan pembuatan arca Hindu termasuk semua upacara ritual berkaitan dengannya.\n_START_SECTION_\nPanchar\xc4\x81tra Samhit\xc4\x81 dan Shaiva \xc4\x80gama\n_START_PARAGRAPH_\nSeperti Tantra, wujud dua jenis sastera lain yang dinamakan Panchar\xc4\x81tra Samhita golongan Vaishnava dan Shaiva \xc4\x80gama. Seperti Tantra, sastera-sastera ini juga mengutarakan amalan dan doktrin agama yang sesuai untuk zaman Kali. Walaupun kedua-dua sastera ini tidak bergantung kepada otoriti Veda, ia masih tidak bercanggah dengan ajaran Veda. Satu lagi ciri khas sastera ini ialah semua orang tanpa menggira kasta dan jantina boleh mempelajarinya selepas upacara Diksha.  _NEWLINE_Panchar\xc4\x81tra Samhita mempunyai dua ratus lima belas kitab berasingan. Namun, antara kitab yang popular ialah: Ishwara, Paushkara, Parama, S\xc4\x81ttwata, Brihad-Brahma dan Jnan\xc4\x81mritas\xc4\x81ra Samhita. Ishwara Samhita telah dirujuk oleh Yamunacharya sementara Paushkara, Parama dan S\xc4\x81ttwata Samhita dirujuk oleh Ramanujacharya. Jnan\xc4\x81mritas\xc4\x81ra Samhita telah diterbitkan dengan nama N\xc4\x81rada Panchar\xc4\x81tra._NEWLINE_Terdapat senarai dua puluh lapan Shaiva \xc4\x80gama dan setiap satu mempunyai beberapa Up\xc4\x81gama.\n_START_SECTION_\nKonsep Tuhan\n_START_PARAGRAPH_\nSejak awal lagi, Hinduisme telah mengalami banyak evolusi berterusan. Pada zaman awal tamadun mereka, orang Hindu dipercayai telah menyembah bumi, air, api, langit, angkasa, angin, matahari, kilat dan alam sekitar sebagai tuhan. Ayat-ayat suci Veda selain menyembah elemen-elemen alam sebagai tuhan, setiap tuhan ini juga dirujuk sebagai Tuhan Yang Agung, Tuhan Pencipta Alam. Menurut ahli Indologi Jerman Max Muller, nenek-moyang awal orang Hindu bukan beragama politistik, tetapi henotistik. _NEWLINE_Secara beransur-ansur, masyarakat Indo-Aryan menemui asas yang sama disebalik pelbagai tuhan-tuhan ini. Nasadiya Sutra, atau "Ayat-ayat Suci Ciptaan" dalam Rig Veda memberikan gambaran yang cantik mengenai suatu unsur yang purba dan amat abstrak dengan kata nama ITU, dari mana dunia wujud. Unsur ini ialah Kesedaran Tulen atau Roh. Dalam bahasa Sanskrit Veda, Itu dipanggil sebagai Brahman. _NEWLINE_Ayat suci Rig Veda yang berbunyi "Ekam Sad vipra bahudha vadanti" - yang bermaksud "Hanya ada satu kebenaran tetapi para orang bijaksana menyebut-Nya dengan banyak nama," bukan sahaja menekankan konsep Tuhan Yang Maha Esa, tetapi ayat suci ini juga menjadi asas kepada sifat terbuka dan toleransi umat Hindu.\n_START_SECTION_\nNirguna Brahman\n_START_PARAGRAPH_\nSiapakah yang wujud sebelum ciptaan? Jawapan yang bernas ialah hanya Tuhan yang wujud ketika itu. Sebelum ciptaan, apakah rupa Tuhan? Hinduisme menjawab bahawa Tuhan berada dalam keadaan transendental sebelum ciptaan. Perkataan "transendental" bermaksud kewujudan Tuhan berada di luar masa, ruang dan sebab-penyebab dunia kita. Menurut agama Hindu apabila Tuhan mencipta alam ini, Dia juga mencipta masa dan ruang bersama-samanya. Maka, kewujudan Tuhan sebelum ciptaan mestilah menjangkaui masa dan ruang.  _NEWLINE_Bagi menjelaskan idea ini, kita boleh menggunakan analogi ini. Katakan seseorang sedang tidur dan dia bermimpi. Dalam dunia mimpinya, dia berada dalam masa dan ruang mimpi. Kedua-duanya telah dihasilkan oleh mindanya ketika dia bermimpi. Ketika itu, dia tidak berada dalam dunia nyata. Dalam dunia mimpi, dia telah menjangkaui masa dan ruang dunia nyatanya. Begitu juga, Tuhan sebelum ciptaan menjangkaui masa dan ruang dunia yang diciptanya.  _NEWLINE_Menurut agama Hindu, Tuhan yang berada dalam keadaaan transendental dipanggil sebagai Nirguna Brahman, Roh Agung, Tuhan Tanpa Peribadi dan Tanpa Sifat. Nirguna Brahman tidak mempunyai peribadi atau personaliti. Keperibadian mempunyai batasan. Tanpa suatu personaliti, Nirguna Brahman juga tidak mempunyai jantina. Maka, dalam bahasa Sanskrit, Nirguna Brahman dirujuk sebagai \'TAT\', bermaksud ITU. Ini menunjukkan bahawa Nirguna Brahman bukan lelaki mahupun perempuan.  _NEWLINE_Oleh kerana Nirguna Brahman menjangkaui ruang, ianya adalah Infinit. Menjangkaui masa, ianya adalah Abadi. Tanpa dipengaruhi oleh sebab-penyebab, Nirguna Brahman adalah Tetap dan Tidak Berubah. Sifat atau kualiti adalah satu faktor yang mewujudkan perbezaan. Contohnya, kuasa pembakaran adalah sifat api. Sifat ini membezakan api dengan air yang tidak mempunyai sifat itu. Nirguna Brahman adalah Satu, Tidak Terbahagi dan Infinit. Maka, Nirguna Brahman tidak boleh mempunyai sebarang sifat yang menyebabkan perbezaan di dalam-Nya.    _NEWLINE_Nirguna Brahman sering digambarkan dengan perkataaan \'Sat-Chit-Ananda\' iaitu Kebenaran Mutlak, Kesedaran Mutlak dan Kebahagiaan Mutlak. Namun semua perkataan ini, tidak dapat menjelaskan Nirguna Brahman yang berada di luar dunia yang terhad. Nirguna Brahman tidak boleh dijelaskan. Menurut Sankaracharya, ayat-ayat Veda seperti \'Sat-Chit-Ananda\' hanya merupakan petunjuk tentang sifat Nirguna Brahman. Ayat-ayat ini bukan penjelasan tentang Nirguna Brahman. Sri Ramakrishna, seorang mistik moden menjelaskan bahawa segala-galanya telah dicemari oleh lidah manusia kecuali Nirguna Brahman kerana tiada sesiapa pun yang dapat menerangkan apakah Itu.\n_START_SECTION_\nIshvara\n_START_PARAGRAPH_\nKebanyakan orang tidak boleh berfikir tentang Nirguna Brahman. Manusia hanya dapat membayangkan sesuatu dengan ciri-ciri manusia. Contohnya, manusia berfikir bahawa Tuhan Maha Pengampun dan Maha Pengasih kerana ini adalah ciri-ciri yang mulia dalam seseorang manusia. Jadi, apabila manusia berfikir tentang Nirguna Brahman, secara tidak sengaja, dia memberikan ciri-ciri kemanusiaan kepada-Nya. Ini menjadikan Nirguna Brahman menjadi Saguna Brahman (Tuhan Peribadi). Pada hakikatnya, Nirguna Brahman tidak berubah.   _NEWLINE_Misalnya, katakan seseorang melihat langit biru dengan memakai kaca mata merah atau hijau. Dengan kaca mata merah, langit kelihatan merah. Dengan kaca mata hijau, langit kelihatan hijau. Namun, sebenarnya langit tetap biru dan tidak berubah. Begitu juga, manusia melihat Nirguna Brahman dengan kaca matanya sendiri. Namun, sama seperti langit yang kekal sama, keperibadian tidak mengubah Nirguna Brahman.  _NEWLINE_Saguna Brahman (Tuhan Peribadi) dalam agama Hindu dinamakan sebagai Ishvara. Manusia melihat Ishvara sebagai Pencipta Alam. Ishvara ialah Maha Berkuasa, Maha Mutlak dan Maha Merangkumi. Dengan kehendak-Nya, Dia mencipta dunia dengan menggunakan kuasa Maya-Nya. Meskipun Dia Tak Berupa, Dia mengambil pelbagai rupa dengan kesaktian Maya-Nya. Dengan Maya-Nya, Dia mencipta dunia dengan kebaikan dan kejahatan. Meskipun dunia wujud dalam-Nya, Dia menjangakui baik dan buruk. Seperti ular tidak diracuni oleh bisa dalam mulutnya, Tuhan tidak terjejas dengan baik dan buruk.   _NEWLINE_Ishvara mempunyai tiga aspek utama iaitu sebagai Pencipta, Pelindung dan Pemusnah. Maka, Ishvara dengan tiga aspek utama ini menerima nama Brahma (Pencipta), Vishnu (Pelindung) dan Shiva (Pemusnah). Ishvara tidak ada jantina. Namun, orang Hindu bebas memikirkan tentang Ishvara sebagai Ibu atau Bapa. Ini adalah satu lagi ciri unik agama Hindu. Setiap individu bebas memikirkan tentang Tuhan mengikut kehendak hatinya dan menjalinkan hubungan tertentu dengan Tuhan. Tuhan boleh menjadi Ibu, Bapa, Kawan, Kekasih atau Anak seseorang manusia. Menurut Sri Ramakrishna, apabila seseorang menjalinkan hubungan yang akrab dengan Tuhan, dengan mudah dan segera, dia akan mencapai kesedaran-Tuhan._NEWLINE_Menurut aliran Vishisht\xc4\x81dvaita (satu aliran falsafah Ved\xc4\x81nta), Ishvara mempunyai enam kualiti-kualiti agung: Jnana (Ilmu yang tidak terbatas), Bala (kekuatan yang tidak terhad), Aishwarya (penguasaan segala-galanya), Shakti (kuasa ciptaan), Virya (tenaga yang tidak terhad), dan Tejas (keserian).\n_START_SECTION_\nHira\xe1\xb9\x87yagarbha\n_START_PARAGRAPH_\nHira\xe1\xb9\x87yagarbha ialah dewa yang_NEWLINE_terulung. Dia ialah mahkluk pertama yang dicipta oleh Tuhan (Isvara). Keadaan benih ciptaan, sebelum ciptaan bermula, dibandingkan dengan sebiji telur emas (\'hira\xe1\xb9\x87yagarbha\'). Telur emas ini disimpan di dalam perut Hira\xe1\xb9\x87yagarbha. Kemudiannya, atas kehendak Ishvara, Hira\xe1\xb9\x87yagarbha mencipta dunia daripada benih ciptaan yang disimpannya. _NEWLINE_Menurut Advaita Vedanta, Dia ialah aspek kedua Brahman yang dikaitan dengan aj\xc3\xb1\xc4\x81na selepas \xc4\xaa\xc5\x9bvara. Dia merangkumi semua jasad-jasad halus (s\xc5\xabk\xe1\xb9\xa3ma\xc5\x9bar\xc4\xabra) dalam ciptaan seperti benang dalam kalungan manik-manik. Maka, Dia juga dinamakan sebagai S\xc5\xabtr\xc4\x81tman. Dia juga dikenali sebagai \'pr\xc4\x81na\'.  Meskipun, Hira\xe1\xb9\x87yagarbha dicipta oleh Tuhan, dia juga mempunyai kesaktian sama seperti_NEWLINE_Tuhan. Dia ialah Akal Kosmik. Dengan kehendak Isvara, Hira\xe1\xb9\x87yagarbha mencipta_NEWLINE_dunia. Hira\xe1\xb9\x87yagarbha merupakan penjelmaan pertama Isvara. Semua dewa-dewi wujud_NEWLINE_dalam Hira\xe1\xb9\x87yagarbha kerana Hira\xe1\xb9\x87yagarbha adalah infinit dan merangkumi seluruh_NEWLINE_dunia. Ini bermaksud bahawa dengan menyembah dewa-dewi, kita menyembah_NEWLINE_Hira\xe1\xb9\x87yagarbha. Kadang-kadang, Purana menyamakan Hira\xe1\xb9\x87yagarbha dengan Isvara dan_NEWLINE_memanggilnya sebagai Brahma, Pencipta._NEWLINE_Hira\xe1\xb9\x87yagarbha mempunyai tiga kesaktian iaitu kehendak, ilmu dan tindakan, yang dinamakan icch\xc4\x81 \xc5\x9bakti, j\xc3\xb1\xc4\x81na \xc5\x9bakti, dan kriy\xc4\x81 \xc5\x9bakti.\n_START_SECTION_\nRupa-rupa Tuhan\n_START_PARAGRAPH_\nSelain tiga aspek utama, iaitu_NEWLINE_sebagai pencipta, pelindung dan pemusnah, Isvara mempunyai pelbagai aspek dan_NEWLINE_kesaktian lain. Aspek-aspek ini juga menjelma sebagai pelbagai rupa Tuhan._NEWLINE_Misalnya, apabila seorang Hindu memikirkan Isvara sebagai pemberi ilmu dan_NEWLINE_pengetahuan, aspek Isvara itu menjelma sebagai Sarasvati. Begitu juga, Laksmi_NEWLINE_ialah penjelmaan Isvara sebagai pemberi harta kekayaan. Menurut Swami Vivekananda: "Rupa-rupa tuhan ini bukanlah simbol semata-mata. Golongan Bhakta telah melihat rupa-rupa ini." _NEWLINE_Semua rupa-rupa Tuhan ialah_NEWLINE_penjelmaan pelbagai aspek-Nya dan bukannya bermaksud terdapat banyak tuhan-tuhan._NEWLINE_Ini sesuatu yang sering disalahfahami mengenai agama Hindu. Malah, Sankaracharya sendiri memperkenalkan penyembahan Shakti, aspek feminin Tuhan di semua biaranya. Sri Ramakrishna pada mulanya menyembah Kali dan akhirnya menyedari Brahman. Menurut Sri Ramakrishna juga bhakti kepada Tuhan Peribadi akhirnya akan membawa ilmu tentang Brahman._NEWLINE_Antara rupa-rupa Tuhan yang popular pada masa kini adalah: Shiva, Vishnu, Ganesha, Subrahmanya, Durga, Kali, Saraswati dan Lakshmi.\n_START_SECTION_\nAvatara\n_START_PARAGRAPH_\n(Artikel utama: Avatara)_NEWLINE_Konsep \'Avatara\' atau Jelmaan Tuhan merupakan salah satu kepercayaan penting dalam agama Hindu. Teori Avatara telah julung kali diperkenalkan dalam Bhagavad Gita. "Bila-bila kebaikan atau Dharma merosot dan kejahatan atau adharma bermaharajalela, Aku menjelma. Demi mengembalikan kebaikan, menghapuskan kejahatan, Aku menjelma dalam setiap zaman (Yuga)." Itulah yang dijanjikan oleh Tuhan dalam Jelmaan-Nya sebagai Sri Krishna._NEWLINE_Tuhan memahami kelemahan manusia. Maka, demi berbuat baik kepada dunia, Tuhan menjelma di bumi. Vedanta mengakui bahawa walaupun Tuhan Maha Berkuasa dan Maha Mutlak, Dia menjelma sebagai dunia. Maka, tiada apa-apa yang pelik dalam doktrin Avatara bahawa Tuhan boleh mengambil sesuatu rupa yang unik dan pada masa yang sama, sedar akan Ketuhanan-Nya. Satu lagi keistimewaan doktrin ini ialah bahawa Tuhan menjelma atas kehendak sesuatu zaman dan tempat. Tidak ada sebarang sekatan tentang bilangan atau tempat Jelmaan wujud. Satu-satunya faktor penentuan ialah kemerosotan dharma (kebaikan) dan peningkatan adharma (kejahatan)._NEWLINE_Antara Avatara yang popular adalah: Vamana, Parasurama, Sri Ramachandra, dan Sri Krishna.\n_START_SECTION_\nDewa-Dewi\n_START_PARAGRAPH_\nBeberapa orang yang layak dan_NEWLINE_banyak melakukan kebaikan dan kebajikan di bumi juga dinaikkan pangat selepas_NEWLINE_kematian mereka. Mereka mendapat badan yang diperbuat daripada cahaya. Perkataan Sanskrit div bermaksud \xe2\x80\x9cuntuk bersinar\xe2\x80\x9d. Oleh itu, mahkluk-mahkluk ini dikenali_NEWLINE_sebagai Dewa (lelaki) dan Dewi (perempuan). \xc2\xa0_NEWLINE_Kecuali Hira\xe1\xb9\x87yagarbha,_NEWLINE_dewa-dewi lain tidak bebas. Mereka telah mendapat kedudukan_NEWLINE_sebagai dewa-dewi disebabkan pahala baik mereka di bumi. Sebaik sahaja, kesan_NEWLINE_pahala baik mereka habis, mereka terpaksa lahir semula sebagai manusia. _NEWLINE_Menurut Hinduisme, terdapat_NEWLINE_dewa-dewi yang mengawal pelbagai benda-benda hidup dan bukan hidup di alam_NEWLINE_semesta ini. Misalnya, Indra ialah dewa yang menguasai anggota tangan semua_NEWLINE_mahkluk. Virat ialah dewa yang menguasai semua badan fizikal dalam alam semesta_NEWLINE_ini. Malah, seluruh alam semesta ini dianggap sebagai badan fizikal Virat.\n_START_SECTION_\nRitual\n_START_PARAGRAPH_\nDari mula hingga akhir, ritual Hindu adalah bertujuan untuk menyucikan hati dan pemikiran manusia. Nampaknya, ritual-ritual ini tidak ada tujuan lain._NEWLINE_Sejak zaman Atharva Veda dan kemudiannya dalam Tantra, memang wujud beberapa upacara sihir. Upacara-upacara amal ini adalah untuk memusnahkan musuh seseorang, untuk mencapai sesuatu benda, untuk menyembuhkan sesuatu penyakit atau untuk mengelakkan nasib buruk. Selagi kitab-kitab suci membenarkan sesuatu perkara, upacara-upacara ritual ini yang diamalkan oleh pengikut-pengikut Pravritti Marga tidak membahayakan. Mungkin seorang musuh sosial perlu dihapuskan demi ketenteraman awam. Dalam keadaan begini, kerohanian orang yang mengamalkan ilmu sihir tidak akan terjejas. Namun, orang-orang yang lemah dan tidak suci, kemungkinan akan menyalahgunakan ilmu ini. Mereka mungkin akan menggunakan ilmu sihir untuk memuaskan nafsu yang keji dan kepentingan diri sendiri. Dalam keadaan begini, kemungkinan kerohanian akan terjejas._NEWLINE_Selain daripada ini, semua ritual lain adalah baik untuk kerohanian. Ritual-ritual ini menyucikan hati dan minda seseorang, dan ini adalah satu langkah penting dalam mencapai kesedaran Tuhan._NEWLINE_Punca utama semua ketidaksucian adalah kejahilan tentang sifat ketuhanan kita. Apa-apa sahaja yang dapat mengurangkan kejahilan ini akan menyucikan jiwa kita. Meditasi ke atas Tuhan dan ketuhanan jiwa itu akan menghapuskan kejahilan. Penggunaan imej (pratima) dan simbol (pratika) untuk menggambarkan Tuhan dapat membantu meditasi. Ketika bersembahyang menggunakan imej atau simbol, seseorang pasti berfikir tentang Tuhan. Pemikiran tentang Tuhan merupakan kaedah yang efektif untuk menyucikan minda. Ini dapat dilakukan dengan mudah dengan merasakan kewujudan Tuhan dalam imej dan simbol. _NEWLINE_Proses menghidupkan imej (prana-pratishtha) dengan jelas menunjukkan bagaimana ritual dapat membantu asimilasi idea ketuhanan jiwa secara beransur-ansur. Pemuja harus berfikir bahawa Tuhan muncul dalam sesuatu rupa bercahaya dari jiwanya sendiri dan menduduki hatinya. Kemudian dari hati, Tuhan keluar dengan nafasnya dan duduk di atas sekuntum bunga. Seterusnya dari bunga, Tuhan menduduki imej atau simbol-Nya. Demikian, imej itu dikatakan \xe2\x80\x98hidup\xe2\x80\x99. Golongan intelektual mungkin memandang ini sebagai sesuatu perbuatan kebudak-budakan. Namun, kaedah ini amat efektif seperti mana tadika untuk mendidik kanak-kanak. Kebanyakan golongan intelektual juga perlu melalui tadika ini kerana perkembangan kerohanian mereka masih berada pada tahap rendah. Dengan mengulangi proses ini berkali-kali, seseorang akan menyedari sifat ketuhanannya sendiri. \xc2\xa0\xc2\xa0_NEWLINE_Dalam zaman moden, bhakti atau cinta kepada Tuhan dan kepercayaan lebih diberikan keutamaan. Benih bhakti telah ditanam di dalam upacara-upacara ritual sejak zaman Veda lagi. Kemudiannya idea ini diperkembangkan dalam zaman Agamas dan Purana.  \xc2\xa0\xc2\xa0\n_START_SECTION_\nPenyembahan berhala\n_START_PARAGRAPH_\nMasyarakat barat sering memandang masyarakat Hindu sebagai penyembah patung-patung. Ini sebenarnya tidak benar sama sekali. Imej-imej seperti patung dan gambar ialah hanya pelbagai simbol-simbol keagungan dan kesaktian Tuhan. Dengan menggunakan simbol-simbol yang konkrit, orang Hindu cuba untuk berhubung dengan Tuhan atau Ishvara yang sukar difahami. Sama seperti sebuah foto seseorang ialah cuma gambaran orang itu dan bukannya orang itu sebenarnya, begitu juga dengan berhala Tuhan. Berhala hanya membantu seseorang Hindu untuk mengingati tentang kesaktian Tuhan. Berhala menjadi perantara Tuhan dan pemuja-Nya. Semasa bersembahyang, jika seseorang dapat mengingati Tuhan dan merasakan kehadiran-Nya dalam dirinya sendiri, sembahyangnya berakhir. Selepas itu, berhala tidak diperlukan lagi. Inilah sebabnya, orang Hindu sering meninggalkan berhala selepas bersembahyang dan melarutkannya dalam kolam atau sungai. _NEWLINE_Nirguna Brahman (Realiti Mutlak) tidak mempunyai rupa. Sekiranya begitu, mengapakah agama Hindu menyediakan pelbagai bentuk penyembahan ritual? Persoalan ini telah dibangkitkan di Vishnu Dharmottara Purana oleh Vajra begini:  _NEWLINE_\xe2\x80\x9cTuhan Maha Agung telah dihuraikan sebagai tiada rupa, tiada bau atau emosi, dan tanpa bunyi atau rasa sentuhan. Jadi macam manakah imej-imej ini boleh diperbuat?\xe2\x80\x9d _NEWLINE_Markandeya menjawab: \xe2\x80\x9cPrakrti dan Vikrti wujud menerusi variasi dalam rupa Paramatman (Tuhan). Prakrti adalah rupa Tuhan yang tidak boleh dilihat. Seluruh alam semesta ini adalah Vikrti iaitu rupa Tuhan yang dapat dilihat. Penyembahan dan meditasi ke atas Tuhan Maha Esa dapat dilakukan hanya apabila Tuhan mempunyai rupa.Sebaik-baiknya, Tuhan disembah tanpa sebarang rupa.\n_START_SECTION_\nIkonografi atau Seni Membuat Ikon\n_START_PARAGRAPH_\nSeni ikonografi dalam Hinduisme dikenali sebagai \'M\xc5\xabrti\xc5\x9bilpa \xc5\x9aastra\'. Seni ini telah wujud sejak zaman Veda. Dalam Rig Veda (8.29), misalnya, deskripsi terperinci diberikan mengenai setiap anggota tubuh, dan senjata-senjata dewa-dewi dan Tva\xe1\xb9\xa3\xe1\xb9\xad\xc4\x81 disebut sebagai Deva\xc5\x9bilpi (pembuat patung dewa). K\xc4\x81\xe1\xb9\xadhaka Samhita (1.9.5) menyebut tentang Rishi Devala yang menjadi tukang membuat berhala.  _NEWLINE_Selain berhala dewa-dewi, ikon-ikon dan simbol-simbol lain seperti Sivalinga, Sri Chakra, pelbagai Yantra, dan Kumbha juga digunakan untuk pemujaan.\n_START_SECTION_\nBahan-bahan untuk Membuat Arca\n_START_PARAGRAPH_\nPelbagai jenis bahan digunakan untuk membentuk berhala, seperti tanah liat, batu, kayu, logam dan aloi. Kebiasaannya, bahan-bahan yang murah digunakan untuk berhala sementara yang akan dilarutkan dalam air. Sebaliknya, bagi berhala-berhala di kuil, bahan-bahan yang lebih mahal dan tahan lama digunakan.    _NEWLINE_Arca yang dibina secara tetap di kuil dipanggil sebagai \'Acala\' atau \'Dhruvabera\' dan ia diperbuat daripada batu seperti granit dan batu marmar. Arca yang sering dibawa keluar iaitu \'Utsava M\xc5\xabrti\' atau imej yang dipuja di rumah pula diperbuat daripada logam, batu permata, kayu dan tanah liat. Arca logam yang diperbuat daripada perak, emas, atau pa\xc3\xb1caloha (lima jenis logam) adalah amat popular. Arca yang diperbuat daripada kayu digunakan hanya di dua buah kuil iaitu di kuil Jagannatha di Puri, Orissa dan di kuil Trivikrama di Tirukkoilur, Tamil Nadu.\n_START_SECTION_\nImej-imej Dhruvabera\n_START_PARAGRAPH_\nImej-imej tetap di kuil dinamakan sebagai \'Acala\' atau \'Dhruvabera\'. Terdapat tiga jenis imej Acala ini iaitu: sth\xc4\x81naka  (kedudukan berdiri), \xc4\x81s\xc4\xabna (kedudukan duduk) dan \xc5\x9bay\xc4\x81na (kedudukan berbaring). Kebanyakan arca-arca yang disembah di kuil biasanya berada dalam kategori Sth\xc4\x81naka atau berdiri. Banyak imej-imej Dewi, Ganapati dan Narasimha biasanya berada dalam kedudukan duduk. Hanya arca-arca Maha Vishnu, seperti Padmanabha dan Ranganatha berada dalam keadaan berbaring.        _NEWLINE_Menurut suatu klasifikasi lain, terdapat dua jenis \'Dhruvabera iaitu ugra (ganas) dan \xc5\x9b\xc4\x81nta (tenang). Beberapa aspek Dewi seperti Kali, Narasimha, Parasurama, dan Gajaha (Siva) berada dalam aspek ugra. Kuil-kuil  dengan arca yang ganas biasanya dibina di luar bandar atau kampung. Semua imej lain yang tidak termasuk dalam kategori ugra boleh disifatkan sebagai \xc5\x9b\xc4\x81nta.\n_START_SECTION_\nUpacara korban\n_START_PARAGRAPH_\nPelbagai upacara korban yang melibatkan persembahan kepada dewi-dewi telah diberikan dalam semua empat Veda. Namun, dengan peredaran masa, tradisi ini hilang kepentingannya disebabkan gerakan-gerakan pembaharuan oleh para pertapa zaman Upanishad, Jainisme dan Buddhisme. Sebaliknya, suatu bentuk upacara korban haiwan yang baru mula menular ke dalam masyarakat Hindu apabila budaya orang asli diserap masuk. Kebiasaannya, hanya Dewi Durga atau Kali yang dipersembahkan dengan daging secara ritual. Kerbau, kambing, kambing biri-biri, dan ayam jantan biasanya dikorbankan secara ritual. Menurut kepercayaan, haiwan yang dikorbankan akan memasuki syurga.   _NEWLINE_Dalam beberapa bentuk penyembahan, khususnya yang dipengaruhi oleh Tantra, upacara korban kadang-kala dibenarkan. Kebanyakan orang, bergantung kepada ayat-ayat suci, "Jangan lakukan keganasan terhadap sebarang kehidupan," (Na himsy\xc4\x81t sarvabh\xc5\xabt\xc4\x81ni) meragui bagaimana agama Hindu membenarkan upacara korban. Menurut agama Hindu, semua hidupan, bukan sahaja haiwan, adalah suci. Oleh itu, keganasan dicemuh oleh Hinduisme. Malah, semua makanan juga dianggap tidak suci kerana secara langsung atau tidak langsung ia melibatkan keganasan. Misalnya, nasi dan gandum juga ialah benda-benda yang bernyawa. Begitu juga, semua jenis makanan, sama ada tumbuh-tumbuhan atau binatang. Perbuatan memakan juga satu bentuk keganasan terhadap hidupan lain. Malah, madu dicuri dengan memusnahkan sarang lebah. Atas sebab ini, orang Hindu dikehendaki mempersembahkan apa-apa sahaja kepada Tuhan sebelum memakannya. Perbuatan persembahan ini, sama ada secara mental atau ritual, akan menyucikan makanan itu. _NEWLINE_Menurut Hinduisme, apa-apa makanan yang dipersembahkan kepada Tuhan dengan iman dan cinta akan dirahmati oleh Tuhan. Makanan itu menjadi suci. Seorang Hindu dikehendaki untuk makan hanya makanan yang dipersembahkan kepada Tuhan demi kepentingan fizikal dan rohaninya._NEWLINE_Dalam zaman purba, kebanyakan masyarakat Indo-Aryan memakan daging dengan beberapa syarat tertentu. Hanya binatang-binatang tertentu boleh dimakan selepas dipersembahkan kepada Tuhan, Daging yang tidak dipersembahkan kepada Tuhan (dikenali sebagai vrith\xc4\x81 m\xc4\x81nsa) dianggap tidak sesuai untuk dimakan. Dengan cara ini, penyembelihan binatang untuk tujuan pemakanan dikawal. Tambahan pula, upacara korban binatang yang dilakukan di hadapan Tuhan dianggap secara simbolik sebagai memusnahkan sifat kehaiwanan dalam manusia dan membantu perkembangan manusia ke suatu tahap yang mulia.  _NEWLINE_Namun, harus ditekankan di sini bahawa meskipun agama Hindu membenarkan upacara korban binatang, perbuatan ini tidak digalakkan. Malah, kitab-kitab Tantra juga membenarkan upacara korban secara simbolik dengan menggunakan buah labu, labu air atau buah-buahan lain sebagai ganti.  _NEWLINE_Pada hari ini, masyarakat Hindu jarang melakukan upacara korban binatang. Kebanyakan masyarakat Hindu mengamalkan pemakanan vegetarian. Segelintir orang Hindu yang masih memakan daging pula membelinya dari pasar.\n_START_SECTION_\nLawatan Suci (Yatra)\n_START_PARAGRAPH_\nT\xc4\xabrthay\xc4\x81tr\xc4\x81 atau lawatan ke tempat-tempat suci memainkan peranan penting dalam kehidupan seorang Hindu walaupun ia tidak diwajibkan. Tempat-tempat suci dapat meningkatkan tahap kesucian dan kerohanian seseorang. Benua India penuh dengan tempat-tempat suci, dari Amarnath di utara India hingga Rameswaram di selatan, dan dari Somnath di barat hingga Puri di Timur. Malah boleh dikatakan bahawa agama Hindu mempunyai lebih banyak tempat-tempat suci berbanding semua agama lain. Tempat-tempat ini amat purba dan berkaitan dengan orang-orang alim dalam zaman purba. Selain itu terdapat tempat-tempat lain yang berkaitan dengan orang-orang alim dan pemimpin-pemimpin agama daripada pelbagai zaman. Sering kali, tempat-tempat suci ini terletak di kawasan yang penuh dengan keindahan semulajadi seperti gunung-ganang, lembah-lembah, tepi-tepi sungai, pulau-pulau, hutan belantara, pantai-pantai dan seumpamanya yang amat sesuai untuk renungan dan ketenangan._NEWLINE_Menurut, Matsya Purana (184.66-67), lawatan suci boleh dilakukan oleh sesiapa sahaja tanpa batasan kasta, darjat atau keadaan. Namun, terdapat beberapa hukum yang perlu dipatuhi oleh seseorang yang ingin menjalankan lawatan suci. Misalnya, seorang brahmachari yang tinggal di rumah gurunya perlu mendapatkan kebenaran guru terlebih dahulu. Seseorang yang telah berkahwin wajib melakukan lawatan suci bersama-sama pasangannya, dan sekiranya gagal, dia tidak akan mendapat hasil pahala melakukan lawatan suci.\n_START_SECTION_\nTujuan Lawatan Suci\n_START_PARAGRAPH_\nPerkataan \'T\xc4\xabrtha\' bermaksud \'T\xc4\xabryate anena iti t\xc4\xabrtha\xe1\xb9\x81, sa\xe1\xb9\x81s\xc4\x81ras\xc4\x81garatara\xe1\xb9\x87op\xc4\x81ya-bh\xc5\xabta\xe1\xb9\x81\', \'sesuatu yang merentasi, sesuatu yang membantu merentasi samudera kehidupan semula\' ialah T\xc4\xabrtha. Maka, dengan menjalani lawatan suci, seseorang dapat merentasi samsara atau kitaran kelahiran semula dan mencapai kesempurnaan.  _NEWLINE_Menurut Vishnu Dharma Sukta (2.16, 17), lawatan suci ialah salah satu Samanyadharma (kewajiban umum untuk semua orang). Seseorang yang menjalani lawatan suci akan mendapat banyak pahala, dosanya akan dihapuskan dan hatinya menjadi suci. _NEWLINE_Misalnya Rig Veda (10.75 khila) menyebut tentang kesucian pertemuan sungai Ganga dan Yamuna. Seseorang yang bermandi di pertemuan sungai-sungai ini akan mencapai syurga. Seseorang yang mati di sini akan mencapai keabadian.  _NEWLINE_Keindahan tempat-tempat suci juga amat merangsangkan meditasi dan renungan. Tempat-tempat ini juga kaya dengan sejarah dan memori orang-orang alim yang telah melawatnya. Oleh itu, aliran kerohanian ("spiritual current") amat padat di tempat-tempat suci ini.\n_START_SECTION_\nSyarat-syarat\n_START_PARAGRAPH_\nTerdapat beberapa syarat-syarat yang perlu diikuti sebelum melakukan lawatan suci. Kehidupan yang bermoral ialah syarat penting yang perlu diikuti dan tanpanya, lawatan suci tidak bermakna. Menurut Vayu Purana (77.125) seorang yang melanggari rukun-rukun agama dan Dharma yang menjalani lawatan suci dengan kepercayaan, menyesali perbuatan dosanya, dan bertekad untuk meninggalkan dosa dan kejahatan, akan mendapat faedah daripada lawatan suci.   _NEWLINE_Lawatan suci tidak wajib untuk seseorang yang menjalani kehidupan yang alim dan suci. Namun, dia akan dapat meningkatkan tahap kerohaniannya dengan melakukan lawatan suci. Amalan seperti j\xc3\xb1\xc4\x81na (ilmu agama), k\xe1\xb9\xa3ama (sifat memaafkan orang lain), day\xc4\x81 (belas kasihan), dan dama (kawalan diri sendiri) juga dipanggil sebagai \'T\xc4\xabrtha\' kerana semua perbuatan ini juga menyucikan hati dan minda seseorang. Selain itu, orang-orang alim juga dianggap sebagai T\xc4\xabrtha kerana pergaulan dengan mereka akan menyucikan hati dan minda seseorang.\n_START_SECTION_\nProsedur untuk Diikuti\n_START_PARAGRAPH_\nPurana dan Dharmasastra telah menggariskan beberapa langkah yang perlu diikuti ketika melakukan lawatan suci.   _NEWLINE_Pada hari sebelum lawatan, seseorang perlu berpuasa. Sebelum bertolak, seseorang perlu menyembah Dewa keluarganya, Ganapati, dan Navagraha, dan memberikan hadiah kepada orang-orang miskin, memakai pakaian jingga atau kuning, mengambil Sankalpa (tekad agama) seperti yang dinyatakan oleh kitab-kitab suci dan meninggalkan semua kekayaan. Ketika lawatan suci, seseorang perlu menjalani kehidupan yang sederhana dan memakan sayur-sayuran yang sederhana. Selepas menyempurnakan lawatan suci dan kembali ke rumahnya, seseorang perlu mengulangi pemujaan di rumahnya, dan memberikan hadiah kepada orang-orang miskin sebagai tanda bersyukur.   _NEWLINE_Dalam zaman moden ini, seseorang boleh memulakan dan menamatkan lawatan sucinya dengan bersembahyang di rumahnya sendiri atau di kuil berdekatan dan mendapatkan restu orang tuanya.         _NEWLINE_Seseorang yang melakukan lawatan suci juga perlu mengambil tahu dan mengikuti prosedur-prosedur yang khusus untuk sesuatu tempat suci.\n_START_SECTION_\nEmpat Tahap Hidup\n_START_PARAGRAPH_\nDalam zaman silam, masyarakat Aryan membahagikan kehidupan individu kepada empat tahap iaitu Brahmacharya (tahap pelajar), Garhasthya (tahap berumah tangga), Vanaprasthya (tahap persaraan), dan Sannyasa (tahap rahib atau pertapa).\n_START_SECTION_\nSistem Kasta\n_START_PARAGRAPH_\nMasyarakat Hindu dibahagikan kepada empat kasta - Brahmin, Kshatriya, Vaishya dan Shudra. Pada asalnya, sistem kasta berdasarkan kepada sifat-sifat semulajadi atau \xe2\x80\x98potensi pekerjaan\xe2\x80\x99 individu seperti berikut:\n_START_SECTION_\nBrahmin\n_START_PARAGRAPH_\nSeseorang yang mempunyai sifat-sifat mulia seperti kebenaran, fikiran yang tenang, mengamalkan ketidakganasan, simpati, dan tidak mementingkan diri sendiri menjadi seorang Brahmin atau kasta sami. Oleh kerana sifat-sifat rohani dan moralnya yang tinggi, seorang Brahmin dianggap layak untuk menjadi seorang guru dan pembimbing masyarakat dalam hal-hal keagamaan dan kerohanian.\n_START_SECTION_\nKshatriya\n_START_PARAGRAPH_\nIndividu yang penuh dengan sifat-sifat dan semangat kepahlawanan pula dianggap layak untuk menjadi Kshatriya atau kasta tentera. Golongan diraja, bangsawan dan para pentadbir biasanya berasal daripada kasta ini.\n_START_SECTION_\nVaishya\n_START_PARAGRAPH_\nOrang-orang yang mempunyai kemahiran berniaga dan berdagang pula tergolong dalam kasta pedagang atau Vaishya.\n_START_SECTION_\nKesan Kedatangan Kuasa-Kuasa Asing terhadap Sistem Kasta\n_START_PARAGRAPH_\nDengan peredaran waktu, masyarakat Aryan mengalami banyak perubahan. Bermula dengan tahun 327 S.M., secara berulang kali, India dicerobohi oleh kuasa-kuasa asing termasuk Yunani, Hun, Arab, Turki, Afghan, Persia, Mongol, Portugis, Peranchis dan akhirnya Inggeris. _NEWLINE_Bermula dari kurun ke-13, sebahagian besar benua India dijajah oleh pemerintah-pemerintah Muslim selama hampir 600 tahun. Pada akhir kurun ke-18, Inggeris mengambil alih kuasa dan menjajah seluruh benua India sehingga India mencapai kemerdekaan pada tahun 1947. _NEWLINE_Penaaklukan dan penjajahan berterusan ini telah meninggalkan kesan yang mendalam terhadap masyarakat Hindu. Akibatnya, masyakarat berubah, dan dengan ini sistem kasta turut berubah. _NEWLINE_Pada zaman penjajahan Inggeris, golongan Brahmin mendapat peluang untuk mendapat pendidikan Inggeris. Dengan meninggalkan pekerjaan tradisional mereka sebagai sami dan pengajar, ramai orang Brahmin menjadi doktor perubatan, jurutera, peniaga, penjawat awam, dan peguam. Malah, ada juga golongan Brahmin yang memasuki perkhidmatan pertahanan. Golongan kasta atasan lain seperti Kshatriya dan Vaishya turut merebut peluang untuk mendapat pendidkan Inggeris dan menikmati peluang yang sama. Namun, nasib masyarakat bawahan dan miskin kekal atau semakin bertambah buruk. _NEWLINE_Dengan peredaran zaman, sistem kasta telah hilang ciri-ciri asalnya. Sebaliknya, satu anggapan salah tentang kedudukan kasta tinggi dan kasta rendah masih berleluasa. Ramai wali-wali Hindu mula mencemuh sistem kasta yang telah merosot dan enggan untuk mengikutinya. Sri Ramanuja, Sri Krishna Caitanya dan Sri Ramakrishna mengajar pengikut-pengikut mereka bahawa orang-orang yang beriman dan menyintai Tuhan tidak ada sebarang kasta.\n_START_SECTION_\nToleransi Umat Hindu\n_START_PARAGRAPH_\nAgama ini mempunyai ciri khas sebagai salah satu agama yang paling bertoleransi. Salah satu ayat suci dalam kitab Rig Veda ialah "Ekam Sat Vipraaha Bahudhaa Vadanti" yang bermaksu "Hanya ada satu kebenaran tetapi orang-orang bijaksana menyebut-Nya dengan banyak nama."_NEWLINE__NEWLINE_Dalam pelbagai kitab suci Hindu, terdapat banyak ayat-ayat suci yang mencerminkan sifat toleransi dan keadilan Tuhan. Umat \xe2\x80\x8b\xe2\x80\x8bHindu menghormati kebenaran tanpa mengenang asal-usulnya dan menganggap bahawa semua agama bertujuan sama, iaitu mencapai Tuhan, namun dengan pelbagai sudut pandang dan cara pelaksanaan yang berbeza. Hal itu dinyatakan dalam kitab suci Hindu misalnya:_NEWLINE_samo \xe2\x80\x98ha\xe1\xb9\x81 sarva-bh\xc5\xabte\xe1\xb9\xa3u na me dve\xe1\xb9\xa3yo \xe2\x80\x98sti na priyah | ye bhajanti tu m\xc4\x81\xe1\xb9\x81 bhakty\xc4\x81 mayi te te\xe1\xb9\xa3u c\xc4\x81py aham_NEWLINE_"Aku tidak pernah iri dan selalu bersikap adil terhadap semua makhluk.                                                                                                                                                                                                          Bagi-Ku tidak ada yang paling Ku-benci dan tidak ada yang paling Ku-kasihi.                                                                                                                                                                                                      Namun yang berbakti kepada-Ku, dia berada pada-Ku dan Aku bersamanya." - (Bhagavad Gita, IX:29)_NEWLINE_Malah dengan mengkaji sejarah India purba juga beberapa fakta yang menakjubkan boleh didapati. Golongan pemerintah membantu perkembangan semua agama dan mazhab tanpa diskriminasi. Contohnya di negeri Karnataka, raja-raja S\xc4\x81t\xc4\x81vahana (tiga kurun awal Masihi) merupakan penganut-penganut Saiva, tetapi mereka membina banyak kuil-kuil Buddha (seperti kuil T\xc4\x81r\xc4\x81 Bhagavati di Ballig\xc4\x81me). Pemerintah-pemerintah Kadamba memuja Siva tetapi ibu negeri mereka, Banav\xc4\x81si menjadi pusat agama Buddha. K\xc4\x81kutstha Varma (425-445 Masihi) memberikan tanah kepada rahib Jaina bernama Sruta-kirti.\n_START_SECTION_\nPeranan Kuil dalam Masyarakat Hindu\n_START_PARAGRAPH_\nLawatan ke kuil bukan sesuatu yang wajib untuk orang-orang Hindu. Biasanya, di setiap rumah orang Hindu terdapat sebuah kamar atau tempat sembahyang. Oleh itu, hanya semasa upacara perayaan agama, biasanya orang Hindu melawat kuil. Akibatnya, kuil-kuil tidak mempunyai sebarang kawalan terhadap penganut-penganut Hindu.  _NEWLINE_Kuil-kuil Hindu biasanya mengadakan kirtana (nyanyian lagu-lagu suci) atau ceramah agama untuk orang ramai.\n_START_SECTION_\nSri Ramakrishna\n_START_PARAGRAPH_\nHanya Sanatana Dharma, Agama yang Abadi yang didedahkan oleh para Rishi, akan kekal._NEWLINE_Agama yang Abadi, agama para Rishi, telah wujud dari zaman yang tidak mengenal sejarah dan akan kekal abadi. Pelbagai bentuk penyembahan wujud dalam Sanatana Dharma - penyembahan Tuhan yang Berupa dan juga penyembahan Tuhan Tak Berupa. Agama ini merangkumi segala jalan - jalan Ilmu, jalan Bhakti, dan sebagainya. Agama-agama lain, kultus-kultus moden, akan timbul untuk beberapa hari dan kemudian hilang._NEWLINE_Hanya agama Hindu ialah Sanatana Dharma. ... Agama Hindu telah sentiasa wujud dan akan wujud selama-lamanya._NEWLINE_(Terjemahan daripada The Gospel of Sri Ramakrishna)\n_START_SECTION_\nSwami Vivekananda\n_START_PARAGRAPH_\nIngat, kita tidak ada masalah dengan sebarang agama di dunia ini. Semua orang mempunyai Ishta masing-masing. Tetapi, apabila kita lihat seseorang datang dan berkata: "Inilah agama yang sebenar," dan cuba untuk memaksakan agamanya pada orang India, kami ingin memberitahunya ini: Kami mentertawakan orang itu. Meraka yang ingin memusnahkan saudara-saudara mereka atas sebab mereka mengikuti agama lain untuk mencapai Tuhan - memang tidak munasabah mereka bercakap tentang kasih sayang. Kasih sayang mereka tidak ada sebarang nilai. Bagaimana mereka boleh bercakap tentang kasih sayang jika mereka tidak dapat melihat orang lain mengikuti agama lain? Kalau ini dikatakan kasih sayang, apakah itu kebencian? _NEWLINE_(Terjemahan daripada Complete Works of Swami Vivekananda, III.131-32)_NEWLINE_Kamu telah menghadapi kejutan kurun demi kurun hanya kerana kamu menjaganya dengan berhati-hati, namun mengorbankan segala-galanya untuknya. Nenek moyangmu mengharungi segala-galanya dengan berani, termasuk maut, tetapi mempertahankan agama mereka. _NEWLINE_Kuil demi kuil dirobohkan oleh penakluk asing. Tetapi, sebaik sahaja keadaan menjadi reda, puncak menara kuil dibina semula. Beberapa kuil-kuil purba di Selatan India dan kuil-kuil seperti Somanath di Gujarat, akan memberikan banyak pengetahuan, akan memberikan pandangan yang mendalam mengenai sejarah bangsa (India) lebih baik daripada semua buku yang ada. Lihatlah bagaimana kuil-kuil ini menunjukkan tanda-tanda ratusan serangan dan ratusan pemulihan semula, sentiasa dimusnahkan dan sentiasa timbul semula daripada robohan,\xc2\xa0 dengan nafas baru dan sentiasa kuat! _NEWLINE_(Terjemahan daripada Complete Works of Swami Vivekananda, III.289)\n_START_SECTION_\nDr. S. Radhakrishnan\n_START_PARAGRAPH_\nIndia meletakan nilai-nilai kerohanian lebih tinggi daripada perkara-perkara lain. Orang Hindu menyedari bahawa bukan sahaja semua jalan menuju kepada Satu Yang Agung, tetapi juga bahawa setiap orang mesti memilih jalan yang bermula daripada tempat di mana dia sedang berada pada permulaan perjalanannya. _NEWLINE_Hinduisme tidak terikat dengan satu kepercayaan atau sebuah buku, seorang wali atau seorang pengasas. Ia adalah pencarian berterusan untuk kebenaran berdasarkan kepada pengalaman yang dibaharui secara berterusan. Hinduisme adalah evolusi berterusan pemikiran manusia mengenai Tuhan. \xc2\xa0_NEWLINE_Dalam sejarah dunia, Hinduisme adalah satu-satunya agama yang menunjukkan kebebasan penuh dan kebebasan fikiran manusia, dalam keyakinan penuhnya terhadap kuasanya sendiri. Hinduisme adalah kebebasan, terutamanya kebebasan dalam memikirkan tentang Tuhan.\n_START_SECTION_\nArthur Schopenhauer (1788-1860)\n_START_PARAGRAPH_\nDi seluruh dunia, tiada pengajian... yang begitu berfaedah dan begitu menambah pengetahuan seperti\xc2\xa0 Upanishad. Ia telah menjadi penawar kehidupan saya, ia akan menjadi penawar kematian saya.\n_START_SECTION_\nRalph Waldo Emerson\n_START_PARAGRAPH_\nBhagavad Gita menjadikan hari saya yang mengagumkan. Ianya seolah-olah sebuah empayar telah bercakap kepada kita, tiada apa-apa yang remeh atau tidak penting, tetapi lantang, tenang, dan konsisten; suatu suara kepintaran lama pada suatu zaman dan iklim yang lain yang telah menjawab soalan-soalan yang sama yang kita persoalkan.\n_START_SECTION_\nMax Muller\n_START_PARAGRAPH_\nBiar apa pun tarikh ayat-ayat suci Veda, sama ada 1500 S.M atau 15,000 S.M, ia mempunyai tempatnya yang unik dan berdiri sendiri dalam kalangan kesusasteraan dunia. Ia memberitahu kita sesuatu tentang perkembangan awal fikiran manusia yang tidak dapat ditemui di mana-mana pun. _NEWLINE_The Six Systems of Indian Philosophy (1899)'